Document ID: 32013R0944

REGULAMENTUL (UE) NR. 944/2013 AL COMISIEI
din 2 octombrie 2013
de modificare, în vederea adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (1), în special articolul 37 alineatul (5) și articolul 53,
întrucât:
(1)
A 5-a revizuire a Sistemului global armonizat de clasificare și etichetare a substanțelor chimice (denumit în continuare „GHS”) al Organizației Națiunilor Unite a introdus modificări ale frazei de precauție P210 care figurează în partea 1 tabelul 6.2 din anexa IV la Regulamentul (CE) nr. 1272/2008, iar Regulamentul (UE) nr. 487/2013 al Comisiei (2) nu ține seama pe deplin de aceste modificări. Din motive de coerență, este necesar să se asigure o corespondență perfectă între GHS și Regulamentul (CE) nr. 1272/2008.
(2)
Partea 3 a anexei VI la Regulamentul (CE) nr. 1272/2008 cuprinde două liste de clasificări și etichetări armonizate ale substanțelor periculoase. Tabelul 3.1 conține clasificările și etichetările armonizate ale substanțelor periculoase bazate pe criteriile stabilite în părțile 2-5 ale anexei I la Regulamentul (CE) nr. 1272/2008. Tabelul 3.2 conține clasificările și etichetările armonizate ale substanțelor periculoase bazate pe criteriile stabilite în anexa VI la Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (3). Aceste două liste trebuie modificate pentru a include atât clasificările actualizate ale unor substanțe deja incluse în clasificările armonizate, cât și noi clasificări armonizate.
(3)
Comitetul pentru evaluarea riscurilor (CER) al Agenției Europene pentru Produse Chimice (ECHA) a emis avize privind propunerile de clasificare și etichetare armonizate ale unor substanțe care au fost prezentate ECHA în temeiul articolului 37 din Regulamentul (CE) nr. 1272/2008. În baza acestor avize, precum și a comentariilor primite de la părțile interesate, se consideră adecvată modificarea anexei VI la Regulamentul (CE) nr. 1272/2008 în vederea armonizării clasificării și etichetării anumitor substanțe.
(4)
Clasificările armonizate stabilite în partea 3 a anexei VI la Regulamentul (CE) nr. 1272/2008, modificat prin prezentul regulament, nu trebuie să se aplice imediat, deoarece va fi necesară o anumită perioadă de timp pentru a permite operatorilor să adapteze etichetarea și ambalarea substanțelor și a amestecurilor la noile clasificări și să vândă stocurile existente. În plus, va fi necesară o anumită perioadă de timp pentru a permite operatorilor să se conformeze obligațiilor de înregistrare, care reprezintă o consecință a noilor clasificări armonizate pentru substanțele clasificate ca fiind cancerigene, mutagene sau toxice pentru reproducere, respectiv categoriile 1A și 1B (tabelul 3.1) și categoriile 1 și 2 (tabelul 3.2), sau ca fiind foarte toxice pentru organismele acvatice, putând provoca efecte adverse pe termen lung în mediul acvatic, și în special dispozițiilor articolului 23 din Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (4).
(5)
În ceea ce privește substanța smoală, gudron de huilă, temp. înaltă (număr CE: 266-028-2), va fi necesară o perioadă de timp mai îndelungată pentru a permite operatorilor să se conformeze obligațiilor care reprezintă o consecință a noilor clasificări armonizate pentru substanțele clasificate ca fiind foarte toxice pentru organismele acvatice, putând provoca efecte adverse pe termen lung în mediul acvatic, și în special dispozițiilor articolului 3 și ale anexei III la Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (5). Prin urmare, trebuie prevăzut un timp de tranziție mai îndelungat înainte ca aplicarea clasificărilor armonizate să devină obligatorie.
(6)
În ceea ce privește substanța arseniură de galiu (număr CE: 215-114-8), CER este pe cale să adopte un nou aviz pentru clasa de pericol „toxicitate pentru reproducere”. Prin urmare, această clasă de pericol nu trebuie să fie inclusă în anexa VI la Regulamentul (CE) nr. 1272/2008 înainte de finalizarea acestui aviz.
(7)
În ceea ce privește substanța clorhidrat de polihexametilen biguanidă (număr CAS 27083-27-8 sau 32289-58-0), au devenit disponibile noi date științifice pentru clasa de pericol „toxicitate acută (inhalare)”, care sugerează că clasificarea în această clasă de pericol în conformitate cu recomandările din avizul CER, care se bazează pe date mai vechi, ar putea să nu fie corespunzătoare. Prin urmare, această clasă de pericol nu trebuie să fie inclusă în anexa VI la Regulamentul (CE) nr. 1272/2008 înainte ca CER să aibă ocazia de a emite un aviz cu privire la noile informații, deși celelalte clase de pericol reglementate de avizul anterior al CER trebuie să fie incluse.
(8)
În conformitate cu dispozițiile tranzitorii ale Regulamentului (CE) nr. 1272/2008 care permit ca noile dispoziții să fie implementate mai devreme în mod facultativ, furnizorii trebuie să aibă posibilitatea de a aplica clasificările armonizate menționate în partea 3 a anexei VI la Regulamentul (CE) nr. 1272/2008, modificat prin prezentul regulament, și de a modifica etichetarea și ambalarea în consecință, în mod facultativ, înainte de datele la care clasificarea armonizată devine obligatorie.
(9)
Măsurile prevăzute în prezentul regulament sunt conforme cu avizul Comitetului înființat în temeiul articolului 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Regulamentul (CE) nr. 1272/2008 se modifică după cum urmează:
1.
anexa IV se modifică în conformitate cu anexa I la prezentul regulament;
2.
partea 3 din anexa VI se modifică după cum urmează:
(a)
tabelul 3.1 se modifică după cum urmează:
(i)
rubricile prevăzute în anexa VI la Regulamentul (CE) nr. 1272/2008 care corespund celor stabilite în anexa II la prezentul regulament se înlocuiesc cu rubricile prevăzute în anexa II la prezentul regulament;
(ii)
rubricile prevăzute în anexa III la prezentul regulament se inserează în conformitate cu ordinea intrărilor stabilită în tabelul 3.1;
(b)
tabelul 3.2 se modifică după cum urmează:
(i)
rubricile prevăzute în anexa VI la Regulamentul (CE) nr. 1272/2008 care corespund celor stabilite în anexa IV la prezentul regulament se înlocuiesc cu rubricile prevăzute în anexa IV la prezentul regulament;
(ii)
rubricile prevăzute în anexa V la prezentul regulament se inserează în conformitate cu ordinea intrărilor stabilită în tabelul 3.2.
Articolul 2
(1) Prin derogare de la articolul 3 alineatul (2), substanțele și amestecurile pot fi clasificate, etichetate și ambalate, înainte de 1 decembrie 2014, respectiv 1 iunie 2015, în conformitate cu Regulamentul (CE) nr. 1272/2008, astfel cum a fost modificat prin prezentul regulament.
(2) Prin derogare de la articolul 3 alineatul (2), nu este necesar ca substanțele clasificate, etichetate și ambalate în conformitate cu Regulamentul (CE) nr. 1272/2008 și introduse pe piață înainte de 1 decembrie 2014 să fie reetichetate și reambalate în conformitate cu Regulamentul (CE) nr. 1272/2008, astfel cum a fost modificat prin prezentul regulament, până la 1 decembrie 2016.
(3) Prin derogare de la articolului 3 alineatul (2), nu este necesar ca amestecurile clasificate, etichetate și ambalate în conformitate cu Directiva 1999/45/CE a Parlamentului European și a Consiliului (6) sau cu Regulamentul (CE) nr. 1272/2008 și introduse pe piață înainte de 1 iunie 2015 să fie reetichetate și reambalate în conformitate cu Regulamentul (CE) nr. 1272/2008, astfel cum a fost modificat prin prezentul regulament, până la 1 iunie 2017.
(4) Prin derogare de la articolul 3 alineatul (3), clasificările armonizate stabilite în partea 3 a anexei VI la Regulamentul (CE) nr. 1272/2008, astfel cum a fost modificat prin prezentul regulament, se pot aplica înainte de datele menționate la articolul 3 alineatul (3).
Articolul 3
(1) Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
(2) Articolul 1 alineatul (1) se aplică, în ceea ce privește substanțele, de la 1 decembrie 2014, iar în ceea ce privește amestecurile, de la 1 iunie 2015.
(3) Articolul 1 alineatul (2) se aplică de la 1 ianuarie 2015 pentru toate rubricile, cu excepția rubricii smoală, gudron de huilă, temp. înaltă (număr CE: 266-028-2), pentru care articolul 1 se aplică de la 1 aprilie 2016.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 octombrie 2013.

Labels: 1
20
7
0
3
12